У Вікіпедыі ёсць артыкулы пра іншых асоб з прозвішчам Сурвіла.
**Івонка Сурвіла**, у дзявоцтве **Шыманец** (нар. 11 красавіка 1936, Стоўбцы) — беларуская грамадска-палітычная дзяячка ў эміграцыі, філолаг, мастачка, старшыня Рады Беларускай Народнай Рэспублікі ў выгнанні.

Біяграфія
---------

Бацька — Уладзімір Шыманец, родам з Засулля каля Стоўбцаў, міністр фінансаў БНР. Маці — Вольга Шыманец.

З 1944 года разам з бацькамі на эміграцыі. Жыла ў Даніі, з 1948 — у Францыі. Вучылася ў Вышэйшай мастацкай школе ў Парыжы. Скончыла філалагічны факультэт Сарбоны (1959)

Разам з мужам Янкам Сурвілам пераехала ў Мадрыд, дзе ў 1959—1965 гадах была супрацоўніцай Беларускай рэдакцыі Іспанскага нацыянальнага радыё, а таксама выкладала французскую мову. У 1969 годзе з сям’ёй пераехала ў Канаду, дзе працавала ў федэральным бюро перакладаў.

Узначальвала Беларускі інстытут навукі і мастацтва ў Канадзе, была старшынёй управы Каардынацыйнага камітэта беларусаў Канады. У 1984 годзе абраная ў склад праўлення Канадскай этнакультурнай рады (англ.: Canadian Ethnocultural Council) — арганізацыі, якая аб’ядноўвае інтарэсы розных этнічных груп, што жывуць у Канадзе.

У 1989 годзе разам з іншымі прадстаўнікамі беларускай дыяспары заснавала «Канадскі фонд дапамогі ахвярам Чарнобыля ў Беларусі» (англ.: Canadian Relief Fund for Chernobyl Victims in Belarus) і была яго кіраўніцай. Фонд займаўся зборам дапамогі для беларускіх шпіталяў, арганізацыяй адпачынку для дзяцей з пацярпелых ад Чарнобыльскай аварыі раёнаў, арганізацыяй стажыровак для беларускага медыцынскага персаналу ў Канадзе. У 1997 годзе па праграме Фонду ў Канаду на летні адпачынак прыехала 600 беларускіх дзяцей.

З 1997 года старшыня Рады БНР у выгнанні.

Удзельнічала ў мастацкіх выстаўках як жывапісец. Дачка — Паўліна Сурвіла (1964—2020), этнамузыколаг і мастачка, другая дачка — Ганна Сурвіла.

Прозвішча
---------

Дзявочае прозвішча Івонкі Сурвілы — Шыманец. У грамадскім і палітычным жыцці вядомая паводле мужавага прозвішча Сурвіла (піша "Сурвілла", так з падвоеным зычным пішуцца ў польскай традыцыі імёны старалітоўскага паходжання: *Surwiłło, Montwiłł, Skirmuntt*).

Прозвішча Сурвіла ад старалітоўскага (старабалцкага) двухасноўнага імя *Sùr-vil'as*. У сучаснай літоўскай антрапаніміі вядомыя адыменныя прозвішчы *Sùrvilas, Survìlas, Survilà, Survylà*. У Лідскім павеце ў XVI ст. зафіксаваны "Миколай Сурвило", прозвішча Сурвіла вядомае і ў наш час.

Ад таго ж імя і тапонімы ўздоўж літоўскай мяжы Сурвілішкі, Сурвілы, у гэтай жа паласе і Белевічы ля Смаргоні, адкуль Янка Сурвіла, муж Івонкі Сурвілы.

Выбраная бібляграфія
--------------------

* Дарога. Стоўпцы — Капэнгаген — Парыж — Мадрыд — Атава — Менск. (Бібліятэка Свабоды. ХХІ стагодзьдзе.) 2-е выд,. дап. — Радыё Свабодная Эўропа / Радыё Свабода, 2018. — 174 с.: іл. ISBN 978-0-929849-87-4

Зноскі
------

1. ↑  radabnr.org
2. ↑  Z. Zinkevičius. Lietuvių asmenvardžiai. Vilnius, 2008. С. 141.
3. ↑  Lietuvių pavardžių žodynas. L-Ž. Vilnius, 1989. С. 861.
4. ↑  М.В. Бірыла. Беларуская антрапанімія. Мінск, 1966. С. 262.
5. ↑  М.В. Бірыла. Беларуская антрапанімія. 2. Прозвішчы, утвораныя ад апелятыўнай лексікі. Мінск, 1969. С. 399.

Літаратура
----------

* *Языковіч Л. У.* Сурві́ла (Шыманец-Сурвіла) Івонка // Беларуская энцыклапедыя: У 18 т. Т. 15: Следавікі — Трыо / Рэдкал.: Г. П. Пашкоў і інш. — Мн. : БелЭн, 2002. — Т. 15. — С. 279. — 10 000 экз. — ISBN 985-11-0035-8. — ISBN 985-11-0251-2 (т. 15).

Спасылкі
--------

* Афіцыйны сайт Рады БНР Архівавана 4 ліпеня 2012.
* Нарадзілася ў Стоўпцах… — svaboda.org
* Івонка Сурвіла адказвае на пытанні на форуме радыё «Свабода»
* Івонка Сурвіла атрымала медаль каралевы Елізаветы ІІ

| ⛭Старшыні Рады БНР |
| --- |
| Дэ-факта | Ян Серада (1918) •
Язэп Лёсік (в. а.; 1918—1919) •
Пётр Крачэўскі (1919—1920)
 |  |
| У эміграцыі | Пётр Крачэўскі (1920—1928) •
Васіль Захарка (1928—1943) •
Мікола Абрамчык (1943—1970) •
Вінцэнт Жук-Грышкевіч (1970—1982) •
Язэп Сажыч (1982—1997) •
Івонка Сурвіла (з 1997)
 |

|  |  |
| --- | --- |
| ⚙️   Генеалогія і некрапалістыка | Geni.com |
| Нарматыўны кантроль | GND: 1169219454 · NKC: js2011651442 · VIAF: 173471332 · БАП: 141819 |